**AGENȚIA PENTRU PROTECȚIA MEDIULUI ARAD**

**DECIZIA ETAPEI DE ÎNCADRARE**

**Nr. din .2024**

Ca urmare a solicitării de emitere a acordului de mediu adresată de **S.C. SMART DOWNTOWN S.R.L.** cu sediul în localitatea municipiul Arad, str. Mihai Eminescu, nr.5, înregistrată la Agenţia pentru Protecţia Mediului Arad cu nr. 262/R/1222 din 23.01.2024, și completările ulterioare înregistrate cu nr. 462/R/2362 din 12.02.2024, 3197 din 23.02.2024, 861/R/4161 din 11.03.2024 și 4742 din 18.03.2024 **în baza**:

- **Legii nr. 292/2018** privind evaluarea impactului anumitor proiecte publice şi private asupra mediului;

- **OUG nr. 57/2007** privind regimul ariilor naturale protejate, conservarea habitatelor naturale, a florei şi faunei sălbatice, aprobată prin **Legea nr. 49/2011**, cu modificările şi completările ulterioare;

- **Legea apelor nr. 107/1996**, cu modificările şi completările ulterioare;

**Agenţia pentru Protecţia Mediului Arad** decide, ca urmare a consultărilor desfăşurate în cadrul şedinţei Comisiei de Analiză Tehnică, din data de 06.03.2024 că proiectul **„Lucrări de construire: construire ansamblu de locuințe colective și funcțiuni complementare (SAD) în regim de înălțime S+P+4E+Er, accese auto, branșamente la utilități, amenajare teren incintă - conform PUZ aprobat prin HCLM 152/2016”** **titular S.C. SMART DOWNTOWN S.R.L,** propus în Arad, Calea Aurel Vlaicu, nr.14, județul Arad, amplasament identificat prin CF 351395, conform Certificatului de urbanism nr. 1201 din 31.07.2023 eliberat de Primăria Municipiului Arad, **nu se supune evaluării impactului asupra mediului.**

**Justificarea prezentei decizii:**

**I. Motivele pe baza cărora s-a stabilit că nu este necesară efectuarea evaluării impactului asupra mediului sunt următoarele:**

a) proiectul se încadrează în prevederile Legii nr. 292/ 2018 privind evaluarea impactului anumitor proiecte publice şi private asupra mediului, în anexa 2 la pct. 10 (Proiecte de infrastructură), lit. b) proiecte de dezvoltare urbană, inclusiv construcţia centrelor comerciale şi a parcărilor auto publice;

b) justificare în raport cu criteriile din Anexa nr. 3 la Legea nr. 292/2018:

**1. Caracteristicile proiectului**

**a) Dimensiunea şi concepţia întregului proiect;**

Se propune construirea unui ansamblu de locuinte colective si functiuni complementare in Arad, Calea Aurel Vlaicu, nr.14, pe terenul cu suprafaţa totală de 10895 mp identificat in CF nr. 351395, nr. Topo 351395, regim maxim de inaltime S+P+4E+Er. Organizarea de șantier va fi asigurată strict în interiorul terenului proprietate privată din incinta studiată, fără a afecta domeniul public.

Ansamblul va fi compus din 4 corpuri principale, în regim de S+P+4E+Er, grupate două câte două, orientate cu laturile lungi pe direcțiile E-V și un corp de legătură cu funcțiuni complementare, în regim de înălțime P, poziționat spre frontul stradal la Calea Aurel Vlaicu.

La nivelul subsolului se va realiza o parcare subterană, amenajată cu parcaje auto împreună cu zone de depozitare/boxe și spații tehnice. Locurile de parcare subterane sunt completate cu locuri de parcare la nivelul solului. Numărul total de locuri de parcare pe întregul teren, parcaje subterane si supraterane, este 283.

La nivelurile inferioare în corpurile principale sunt propuse spații cu funcțiuni complementare (SAD-uri), iar la nivelurile superioare sunt poziționate apartamente (apartamente propuse 210).

Latura vestică a terenului va avea o suprafață de verde compactă - deep green, amenajată cu spații înierbate, plantații de arbori, locuri de stat, loc de joacă pentru copii și locuri de recreere pentru rezidenți. Această fâșie verde amplasată formata din arbori pe latura vestică a terenului joacă rolul de perdea de protecție a vecinătăților.

Prin proiect se propune:

- suprafață construită 4389,62 mp;

- alei pietonale 2569,78mp;

- platforme carosabile 596,19mp;

- locuri de parcare la sol 750,06 mp;

- spații verzi 2589,35 mp;

- racorduri la rețelele tehnico-edilitare și rețele de incintă;

- platforme gospodărești și amenajări tehnico-edilitare

**Bilanț teritorial**:

|  |  |  |  |  |  |
| --- | --- | --- | --- | --- | --- |
| **Nr. crt.** | **Suprafețe edificate** | **Existent** | | **Propus** | |
| **mp** | **%** | **mp** | **%** |
| 1 | Suprafața construită | 0 | 0 | 4389,62 | 40,29 |
| 2 | Suprafața spații verzi | 0 | 0 | 2589,35 | 23,77 |
| 3 | Suprafața carosabil | 0 | 0 | 596,19 | 5,47 |
| 4 | Suprafața parcaje la sol | 0 | 0 | 750,06 | 6,88 |
| 5 | Suprafața alei pietonale | 0 | 0 | 2569,78 | 23,59 |
| **TOTAL GENERAL** | | **0** | **0** | **10895,00** | **100** |

Utilităţi: pentru noile construcții se va folosi rețeaua de apă-canal și colectare ape pluviale existentă în zonă.

Alimentarea cu apă potabilă - pentru alimentarea cu apă se utilizează rețeaua existentă pe Calea Aurel Vlaicu.

Apele uzate igienico-sanitare - provenite de la clădirea propusă, vor fi deversate în canalizarea orașului, în rețeaua existentă pe Calea Aurel Vlaicu.

Apele pluviale de pe acoperișul clădirilor, cele de pe copertine, unde nu există riscul infestării cu hidrocarburi, se vor putea evacua gravitational într-un sistem de cămine și conducte, fiind ulterior preluate de rețeaua pluvială din zonă. Apele pluviale de pe platforme, considerate potențial impurificate vor fi trecute printr-un separator de hidrocarburi și produse petroliere, apoi vor fi ajunge în rețeaua de canalizare pluvială.

Încălzirea se va realiza în sisteme mixte, cu panouri solare, racord la rețeaua municipală de termoficare și la rețeaua de gaz.

Alimentarea cu energie electrică se va realiza prin racordare la rețeaua existentă din zonă, fiind necesară amplasarea unui post de transformare și alimentarea acestuia din linia aeriană de medie tensiune existent în zonă.

**b) Cumularea cu alte proiecte existente şi/sau aprobate**

În zonă sunt activități existente, după cum urmează:

-Nord: spații de depozitare

-Est: centru comercial AFI

-Sud: Calea Aurel Vlaicu

-Vest: loturi de locuințe individuale

Nu sunt alte proiecte aprobate sau aflate în derulare în zona dedicată proiectului sau limitrof.

**c) Utilizarea resurselor naturale, în special a solului, a terenurilor, a apei şi a biodiversităţii:**

Nu vor fi ocupate suprafețe noi de teren, implementarea proiectului realizându-se strict în amplasamentul proiectului.

Se vor utiliza în etapa de execuție în cantități reduse: apă, agregate minerale și combustibili, fără impact semnificativ asupra mediului.

**d) Cantitatea şi tipurile de deşeuri generate/gestionate**

În etapa de execuție pot fi generate următoarele tipuri de deșeuri:

- nisip, piatră spartă, pietris, pământ cod 17 02 01, 17 04 07, 17 05 04, 15 01 01, 15 01 02, 17 04 01. Acestea vor fi utilizate ca materiale de umplutură pentru alte lucrari edilitare sau vor fi eliminate cu societati autorizate;

- deşeuri metalice deşeuri feroase care vor rezulta în urma execuţiei structurilor;

- deşeuri din material plastic: reprezentate în principal de resturile materialelor de construcţii confecţionate din plastic (tubulaturi PVC, diverse tipuri de profile etc);

- deşeurile de ambalaje fără conţinut de substanţe periculoase (hârtie şi carton, plastic, lemn, metalice) rezultate de la diverse materiale de construcţii ce vor fi furnizate în organizările de şantier;

- deşeurile de materiale de construcţie reprezentate de resturile ce nu mai pot fi reutilizate în construcţie (bucăţi de cărămizi, rigips, diverse materiale de finisaj etc.);

- deşeuri de electrozi de sudură rezultate în urma lucrărilor de sudură;

Stocarea deșeurilor din construcții și demolări se va face doar în cadrul suprafeţei special amenajate în cadrul organizării de şantier. Astfel în incinta organizării de şantier, antreprenorul va amenaja o platformă specială destinată tuturor tipurilor de deşeuri ce vor rezulta în urma execuţiei lucrărilor, prevăzută cu pubele, containere adecvate mărimi și naturii deșeurilor. Platforma va fi amenajată astfel încât să permită manipularea deşeurilor de către societăţile autorizate contractate, în condiţii de siguranţă. Stocarea temporară a deşeurilor se va face separat, pe fiecare tip de deşeu, fiecare container sau recipient destinat depozitării fiind etichetat cu codul corespunzător al deşeului conform Deciziei Comisiei 2000/532/CE, cu modificările şi completările ulterioare respectiv HG 856/2002 privind evidenția gestiunii deșeurilor. Toţi angajaţii de pe şantier vor fi instruiţi cu privire la manipularea deşeurilor precum şi la modul de sortare a acestora pe categorii, în containerele special prevăzute pentru fiecare categorie de deşeu.

În etapa de funcționare vor rezulta următoarele categorii de deşeuri:

- deşeuri menajere şi asimilabile celor menajere;

- deşeuri de ambalaje;

- produse expirate;

- deşeuri de nămol din separatorul de produse petroliere.

În incintă va exista spațiu amenajat destinat stocării tuturor tipurilor de deşeuri ce vor rezulta ca urmare a desfășurării activității, prevăzut cu pubele, containere adecvate mărimi și naturii deșeurilor. Deşeurile generate vor fi stocate/colectate selectiv şi vor fi predate numai unor soceități/operatori autorizați, astfel încât gestionărea acestora să se realizeze conform prevederilor legale în vigoare.

**e) Poluarea şi alte efecte negative:**

Poluarea care poate fi generată de implementarea proiectului provine de la: emisiile de poluanţi evacuaţi în atmosferă din traficul rutier zilnic, de la apele uzate evacuate, de la gestionarea necorespunzătoare a deșeurilor rezultate din activitate.

**Apă:** în perioada de construcţie sursele de poluanţi pentru ape sunt reprezentate de:

- traficul din şantier spre şi dinspre fronturile de lucru sau zonele din care sunt aduse materialele de construcţie;

- scurgeri accidentale de substanţe chimice, carburanţi şi uleiuri provenite de la funcţionarea utilajelor implicate în lucrările de construcţie sau datorate manevrării defectuoase a autovehiculelor de transport;

- manipularea şi punerea în operă sau depozitarea necorespunzătoare a materialelor utilizate în execuţia lucrărilor (beton, bitum, agregate etc.), care pot ajunge în apele de suprafaţă prin antrenarea de către apele pluviale;

- depozitarea şi gestionarea necorespunzătoare a deşeurilor rezultate în urma lucrărilor de demolare/construire;

- gestionarea necorespunzătoare a apelor uzate menajere rezultate în grupurile sanitare din cadrul organizării de şantier - gestionarea asigurându-se în mod corespunzător prin intermediul unor operatori autorizaţi.

**Aer:** în perioada de execuţie a lucrărilor de demolare / realizare a proiectului, principalele surse de emisii atmosferice vor fi reprezentate de:

- activităţile de manevrare a maselor de pământ (decopertare sol, săpături, umpluturi, nivelări, încărcare – descărcare, transport), a unor materiale de construcţie (nisip, pietriş,etc.) şi a deşeurilor de construcţie – surse staţionare nedirijate (poluanţi: pulberi în suspensie şi pulberi sedimentabile);

- eroziunea eoliană de pe suprafeţele de teren perturbate sau lipsite de vegetaţie – surse staţionare nedirijate (poluanţi: pulberi în suspensie şi pulberi sedimentabile);

- grupurile electrogene pentru asigurarea alimentării cu energie – sursă staţionară dirijată.

- activităţi de sudură/tăiere a elementelor metalice – surse staţionare nedirijate (poluanţi: particule metalice, gaze de ardere corespunzătoare utilizării aparatelor de sudură/ tăiere);

- sursele de emisie mobile – vehicule şi utilaje ce participă la amenajarea terenului şi la transportul materialelor şi echipamentelor, precum şi la aprovizionarea cu substanţe şi materiale pe durata executării lucrărilor de construcţie, respectiv traficul existent (poluanţi: NOx, SOx, CO, pulberi în suspensie, particule cu metale grele).

În etapa de funcționare

În perioada de funcţionare, principala sursă de zgomot în zonă va fi reprezentată de traficul auto, atât autovehiculele care vor realiza activități de aprovizionare, cât și autovehiculele rezidenților, ale clienților unității comerciale și cele care tranzitează zona în baza statutului de fond aservit al drumului de incintă.

**Sol/subsol:** în etapa de demolare/construire sursele potenţiale de poluare/ degradare a solului vor fi reprezentate de:

- depozitarea necorespunzătoare a utilajelor şi a materialelor de construcţie;

- gestionarea şi depozitarea necorespunzătoare a deşeurilor rezultate în urma lucrărilor, precum şi a deşeurilor de tip menajer rezultate de la personalul implicat în execuţia lucrărilor;

- traficul vehiculelor şi utilajelor implicate în realizarea obiectivului. Odată cu impurificarea aerului, există posibilitatea ca o anumită cantitate din poluanţii atmosferici (SO2, NOx, metale grele) să ajungă pe sol, putând conduce la modificarea caracteristicilor acestuia;

- scurgeri accidentale de combustibili, lubrifianţi şi alte substanţe chimice provenite de la autovehiculele şi utilajele implicate în realizarea lucrărilor de construcţie sau de la depozitarea necorespunzătoare acestora;

- degradarea calităţii solului prin manevrarea/depozitarea necorespunzătoare a materialului decopertat/excavat;

- depunerea pulberilor prăfoase rezultate din lucrările de excavare, încărcare, transport şi descărcare a materialelor de construcţie;

**Zgomot:** în etapa de demolare/construire sursele de zgomot vor avea caracter şi durată temporare, manifestate local şi intermitent. Principalele surse de zgomot vor fi reprezentate de:

- traficul din zona de şantier, frontul de lucru, de pe drumurile de acces, spre şi dinspre zonele de obţinere a materialelor de construcţie;

- funcţionarea utilajelor (maşini transportoare, autocamioane de mare tonaj, autobetoniere, excavatoare, macarale, buldozere, compresoare) – funcţionarea motoarelor, manipularea şi transportul încărcăturilor.

**f) Riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice**

Proiectul nu generează efecte majore și nu poate fi afectat semnificativ de dezastre naturale.

**g) Riscurile pentru sănătatea umană**

În etapa de construire: proiectul este amplasat în zonă rezidențială, zgomotul produs de utilaje în timpul realizării proiectului, va fi perceptibil în vecinătatea acestuia. Pentru reducerea nivelului de zgomot care ar putea să aibe un impact asupra populatiei, la executia lucrărilor se vor lua o serie de măsuri tehnice și operaționale, cum ar fi:

- adaptarea graficului zilnic de desfășurare a lucrărilor la necesitățile de protejare a receptorilor sensibili din vecinatate;

- utilizarea de echipamente și utilaje performante, cu un nivel redus de zgomot;

- oprirea motoarelor utilajelor și vehiculelor de transport în perioadele în care nu sunt implicate în realizarea lucrărilor;

- programul de lucru şi circulaţia autovehiculelor în zonă se stabilesc în aşa fel încât să fie respectate cu stricteţe perioadele de odihnă ale locuitorilor;

- viteza de deplasare a autovehiculelor în zona afectată, va fi marcată prin indicatoare rutiere, respectându-se limita maximă de viteză impusă;

- materialele rezultate vor fi depozitate controlat în zona spațiilor libere a platformei, unde nu sunt amplasate locuințe;

- în perioada de execuţie a lucrărilor vor fi stabilite zone de parcare a autovehiculelor si a utilajelor utilizate, cât mai departe de zonele de locuit astfel încât disconfortul creat la pornire sa fie cât mai mic;

Pentru proiect a fost emisă/eliberată de către Direcția de Sănătate Publică Arad Notificarea de asistenţă de sănătate publică nr. 28/30.01.2024 în care se precizează că ”*proiectul este în concordanță cu legislația națională privind condițiile de igienă și sănătate publică”*.

**2. Amplasarea proiectului**

**a) Utilizarea actuală şi aprobată a terenurilor**

Amplasamentul studiat se situează în cartierul Aurel Vlaicu din municipiul Arad, în intravilan, într-o zonă de clădiri rezidențiale, spații commerciale și incluziuni industriale . Pentru autorizarea lucrărilor de construire și a organizării de șantier, descrise în cadrul prezentului proiect, beneficiarul a obținut Certificatului de urbanism nr. 1201 din 31.07.2023 eliberat de Primăria Municipiului Arad.

Obiectivul propus se încadrează în PUZ aprobat prin HCLM Arad nr. 151/2016, care a fost întocmit pentru o suprafață de 34.573 mp de teren.

**b) Bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia.**

Amplasamentul viitorului proiectse implementează în zona edificată a municipiului.

Nu sunt identificate poluări care să afecteze calitatea şi capacitatea de regenerare a resurselor naturale din zonă.

**c) Capacitatea de absorbţie a mediului natural, acordându-se o atenţie specială următoarelor zone:**

- zonele umede, zone riverane, guri ale râurilor – proiectul nu se situează în zone umede, zone riverane, guri ale râurilor;

- zonele costiere şi mediul marin – proiectul nu se situează în zonă costieră;

- zonele montane şi forestiere – proiectul se situează la câmpie, nu se situează în zonă montană;

- arii naturale protejate de interes naţional, comunitar, internaţional – amplasamentul proiectului nu este situat în parcuri şi rezervaţii naturale de pe teritoriul judeţului Arad.

- zone clasificate sau protejate conform legislaţiei în vigoare – proiectul nu se situează în zonă protejată;

- zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri – nu sunt evidenţiate poluări în zonă;

- peisaje şi situri importante din punct de vedere istoric, cultural sau arheologic – nu sunt în zonă.

**3. Tipurile şi caracteristicile impactului potenţial**

**a) Importanţa şi extinderea spaţială a impactului** – activitatea se va desfăşura pe cca. 10895 mp.

În perioada de execuţie, proiectul nu va genera un impact semnificativ negativ asupra mediului și nu va reprezenta un risc asupra sănătății populației/pentru locuitorii din zonă.

Impactul nu este semnificativ negativ, pe perioada de execuţie şi funcţionare.

**b) Natura impactului** – în perioada de execuție a proiectului impactul asupra factorilor de mediu va fi redus, sursele de poluare fiind lucrările propuse prin proiect, menţionate anterior la punctul I.1.e.

Poluările accidentale pot fi evitate prin manipularea atentă atât a substanțelor și materialelor folosite, cât și a deșeurilor ce vor rezulta.

**c) Natura transfrontalieră a impactului**

**Proiectul propus nu se regăseşte în lista activităţilor din Legea nr. 22/2001, lista pentru ratificarea Convenției privind evaluarea impactului asupra mediului în context transfrontieră**

**d) Intensitatea şi complexitatea impactului** – în perioada de execuție impactul asupra mediului va fi redus și temporar; riscul potențial de poluare a solului fiind dat de pierderi accidentale de carburanți/lubrefianți de la vehicule și utilaje.

**e)** **Probabilitatea impactului** În perioada de execuţie a proiectului impactul lucrărilor asupra factorilor de mediu va fi temporar. În perioada de funcţionare impactul asupra factorilor de mediu va fi redus, conform datelor furnizate prin proiect.

**f) Debutul, durata, frecvenţa şi reversibilitatea preconizate ale impactului** - impact redus, în perioada de execuţie, respectiv de funcţionare;

**g) Cumularea impactului cu impactul altor proiecte existente şi/sau aprobate:** nu este cazul.

**h) Posibilitatea de reducere efectivă a impactului**

Reducerea efectivă a impactului se realizează prin respectarea măsurilor pentru prevenirea poluării solului şi apelor, prevenirea poluării aerului, de diminuare a impactului ca urmare a generării deşeurilor.

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

Proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea 49/2011, cu modificările şi completările ulterioare. Amplasamentul nu se află în interiorul sau în imediata vecinătate a unor arii naturale protejate sit Natura 2000.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă sunt următoarele:**

Proiectul propus nu intră sub incidenţa art. 48 şi 54 din Legea apelor nr. 107/1996, cu modificările şi completările ulterioare.

**Prezenta decizie de încadrare se emite cu respectarea următoarelor condiţii:**

- respectarea documentaţiei depusă la APM Arad;

- respectarea tuturor actelor administrative/de reglementare emise de alte autorităţi şi a legislaţiei în vigoare;

- se va urmări ca prin activitatea desfăşurată să nu se producă poluări ale factorilor de mediu;

- apele pluviale provenite de pe acoperișul clădirilor se vor evacua gravitaţional într-un sistem de cămine și conducte , fiind apoi evacuate în canalizarea pluvială a orașului.

În perioada lucrărilor de construire:

**- se va realiza/amenaja și întreține spaţiu verde în suprafață de 2589,35 mp conform proiectului;**

- la terminarea lucrărilor terenul neocupat va fi curăţat şi readus la starea iniţială;

- decoperta şi pământul de la fundaţii vor fi utilizate în totalitate pentru amenajarea spaţiilor verzi dintre construcţii,

- se interzice abandonarea deşeurilor pe traseu şi/sau depozitarea în locuri neautorizate;

- este interzisă incendierea sau îngroparea deşeurilor;

- alegerea variantelor de reutilizare si reciclare a deşeurilor rezultate, ca primă opţiune de gestionare şi nu eliminarea acestora la un depozit de deşeuri;

- deşeuri rezultate de la materialele de construcţii vor fi valorificate prin operatori autorizaţi prin grija constructorului;

- se va evita depozitarea necontrolată a deşeurilor de orice natură ce vor rezulta pe perioada derulării lucrărilor;

- deşeurile menajere vor fi colectate în pubele şi vor fi eliminate prin operatorul de salubritate;

- întocmirea unui plan de gestionare a deșeurilor din activități de construire și/sau desființare (conform OUG 92/2021 privind regimul deşeurilor aprobată prin Legea 17/2023 cu modificările și completările ulterioare, Art. 17, alin. (4)) ;

- pentru creșterea gradului de reciclare/reutilizare/valorificare este esențială separarea pe fracții a deșeurilor generate în timpul construirii sau demolării;

- valorificarea anumitor deşeuri din construcţii şi demolări prin operatori economici autorizaţi din punct de vedere a protecţiei mediului;

- eliminarea deşeurilor inerte prin operatori economici autorizaţi din punct de vedere a protecţiei mediului;

- terenurile ocupate temporar pentru amplasarea drumurilor şi platformelor provizorii se vor limita numai la suprafeţele necesare frontului de lucru;

- se va realiza refacerea ecologică a zonelor afectate de execuţia lucrărilor;

- organizarea de şantier să se realizeze în incinta obiectivului, iar construcţiile se vor realiza fără poluarea vegetaţiei, solului şi apelor freatice;

- organizarea activităţii se va face astfel încât impactul asupra mediului şi populaţiei să fie cât mai redus (zgomotul, cantitatea de particule în suspensie şi sedimentabile să fie cât mai redusă);

- se vor lua măsuri de prevenire a poluării solului, subsolului şi apelor cu produse poluante existente pe şantier (carburanţi, lubrifianţi, etc.);

- scurtarea duratei de execuţie a proiectului pentru diminuarea duratei de manifestare a efectelor negative asupra factorilor de mediu;

- este interzisă orice deversare de ape uzate, efluenţi lichizi, reziduuri sau deşeuri de orice fel în ape de suprafaţă, subterane, pe sol sau în subsol;

- să asigure integritatea, refacerea şi îngrijirea spaţiilor verzi aflate în proprietatea lor.

În perioada de exploatare a proiectului:

- apele menajere rezultate în urma activității vor fi evacuate în rețeaua de canalizare menajeră existentă pe calea Aurel Vlaicu;

- apele uzate menajere vor respecta parametrii la evacuare în canalizarea publică a oraşului, prevăzuţi de NTPA 002 din HG 188/2002 cu modificările şi completările ulterioare;

- deșeurile de ambalaje colective rezultate vor fi compactate și reciclate prin societăți autorizate,

- deşeurile menajere generate pe amplasament vor fi colectate în pubele/containere şi vor fi eliminate prin operatorul de salubritate din zonă;

- produsele expirate vor fi depozitate în mod corespunzător şi eliminate prin operatori autorizaţi;

- nu se vor amesteca deşeurile nepericuloase cu cele periculoase;

- alte tipuri de deşeuri din activitatea desfăşurată de către titular vor fi gestionate conform legislaţiei în vigoare, respectiv OUG 92/2021 (r), Legea 249/2015, HG nr. 856/2002.

**Documentaţia cuprinde:**

- Notificare, întocmită de titular;

- Certificat de urbanism nr. 1201 din 31.07.2023, eliberat de Primăria Municipiului Arad;

- Extras de carte funciară nr. 351395, eliberate de OCPI Arad;

- Plan de situaţie şi plan de încadrare în zonă;

- O.P. nr.154 din 14.12.2023 dovada achitării tarifului de evaluarea iniţială a solicitării;

- Declarație de luare la cunoștină de prevederile Regulamentului 2016/679/UE privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date ("GDPR") dată de proiectant în data de 23.01.2024;

- Consimțământ expres conform Legii nr. 9/2023 pentru modificarea şi completarea OUG nr. 41/2016 privind stabilirea unor măsuri de simplificare la nivelul administraţiei publice centrale şi pentru modificarea şi completarea unor acte normative, dat de proiectant în data de 23.01.2024;

- Decizia etapei de evaluare iniţială nr. 1501/29.01.2024, eliberată de APM Arad;

- Memoriu de prezentare elaborat de SC Expert Prest SRL (Anexa 5E);

- O.P. nr. 24 din 01.02.2024 dovada achitării tarifului aferent etapei de încadrare;

- Notificarea de asistență de specialitate de sănătate publică nr. 28/30.01.2024, emisă de Direcția de Sănătate Publică Arad;

- Aviz de amplasament nr.2235 din 29.01.2024, eliberat de Compania de Apă Arad SA;

- Proces verbal întocmit în baza şedinţei comisiei de analiză tehnică nr. 3886 din 06.03.2024;

- Lista de control pentru etapa de încadrare;

**Informarea şi participarea publicului la procedura de reglementare:**

- Anunţ public privind depunerea solicitării de emitere a acordului de mediu postat pe site-ul Agenției pentru Protecția Mediului Arad (http://apmar.anpm.ro) în data de 23.02.2024;

- Anunţ public privind depunerea solicitării de emitere a acordului de mediu publicat în "Jurnal Arădean" din data de 07.12.2023;

- Anunţ public privind decizia etapei de încadrare publicat în "Libertatea" din data de 15.03.2024, înregistrat la APM Arad cu nr.4742 din 18.03.2024;

- Anunţ public privind decizia etapei de încadrare postat pe site-ul Agenției pentru Protecția Mediului Arad (http://apmar.anpm.ro) – în data de 18.03.2024).

**Prezenta decizie este valabilă pe toată perioada de realizare a proiectului.**

Răspunderea pentru corectitudinea informaţiilor puse la dispoziţia autorităţii competente pentru protecţia mediului şi a publicului revine în întregime titularului proiectului.

Titularul proiectului are obligaţia de a notifica autoritatea competentă pentru protecţia mediului dacă intervin elemente noi, necunoscute la data emiterii actelor de reglementare, precum şi asupra oricăror modificări ale condiţiilor care au stat la baza emiterii actelor de reglementare, înainte de realizarea modificării, iar autoritatea competentă decide, după caz, pe baza notificării titularului, menţinerea actelor de reglementare sau necesitatea revizuirii acestora, informând titularul cu privire la această decizie. Până la adoptarea unei decizii de către autoritatea competentă, în sensul prevăzut mai sus, este interzisă desfăşurarea oricărei activităţi sau realizarea proiectului, planului ori programului care ar rezulta în urma modificărilor care fac obiectul notificării.

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii nr. 554/2004, cu modificările și completările ulterioare.

Conform **HG 1000/2012,** Art. 8, alin (2), lit. ii) „Agenţiile judeţene pentru protecţia mediului au următoarele atribuţii principale:urmăresc îndeplinirea cerinţelor legislaţiei de mediu din actele de reglementare emise şi, în cazul constatării unor neconformităţi, iau măsurile care se impun, potrivit competenţelor stabilite de legislaţia în vigoare.”

Nerespectarea prevederilor prezentei decizii se sancţionează conform prevederilor legale în vigoare.

**La finalizarea proiectului/lucrărilor se va notifica APM Arad pentru întocmirea Procesului verbal de verificare a condiţiilor impuse prin prezenta decizie.**

**Procesul-verbal întocmit de către APM Arad se va anexa şi va face parte integrantă din procesul verbal de recepţie la terminarea lucrărilor (conform Procedurii la Legea nr. 292/2018, Art. 43 alin. (3) și alin. (4)) şi din documentaţia care se va depune în vederea obţinerii autorizaţiei de mediu înainte de începerea activităţii, în conformitate cu Anexa la Ordinul 1798/2007 pentru aprobarea Procedurii de emitere a autorizației de mediu, Art. 8, lit.e).**

**Prezenta decizie cuprinde 9 pagini şi a fost redactată în două 2 exemplare originale.**

**Director Executiv**

**Dana Monica DĂNOIU**

**Şef Serviciu Avize, Acorduri, Autorizaţii**

**Claudiu BOCIORT**

**Întocmit,**

**Teodora TUDUR**

**Şef Serviciu Calitatea Factorilor de Mediu**

**Nicoleta POTREA**

**Întocmit,**

**Maria LACSAN**